Un reportaj ocazional: Eminescu descrie incendiul unui faimos teatru din 


Viena 


Turistul care vizitează Viena va ajunge, desigur, și în Ringstrasse. Aici, 
privirea îi va fi atrasă de o placă comemorativă, marcând un eveniment tragic, 
petrecut la sfârșitul secolului trecut. 

În urmă cu aproape 135 de ani, Viena a fost martora unei catastrofe fără 
precedent: incendiul care a distrus luxosul și elegantul Teatru Ring 
(Ringtheater), o clădire înaltă și îngustă, ucigând cel puţin 620 de spectatori, 
alte sute fiind rănite. Construcţia clădirii, situată la adresa Schottenring 7, 
începuse chiar în anul 1872, când Eminescu părăsea Viena, fiind inaugurată la 
17 ianuarie 1874. 

A fost înălţată de Heinrich von Förster, conform planurilor arhitectului 
Emil Ritter. Clădirea era tipică pentru stilul Renașterii, având două etaje, unde 
se aflau loji speciale, asemănătoare celor din Teatrul Regal din Londra (lojile 
Baignoire se găseau la parter, mai sus erau lojile Belle-etage, iar la ultimul nivel 
se afla Galeria). Cu o capacitate de 2000-2500 de locuri (la ora dezastrului erau 
doar 1800 de spectatori), strălucind de eleganţă, imobilul destinat familiilor 
vieneze bogate, era ornat cu multe elemente decorative (frescele erau pictate 
de artiști germani renumiţi). Din păcate, multe dintre ele s-au dovedit însă 
extrem de periculoase: în special mobilierul din lemn, pereţi ornaţi cu papier 


mache, etc. 


Teatrul Ring 


Sursa: https://en.wikipedia.org/wiki/Ringtheater 

Printre artistele care au dat strălucire acestui teatru s-a numărat și 
celebra soprană spaniolă Adelina Patti. 

Cu o zi înainte de incendiu, însuși Johann Strauss II fusese martor al 
triumfului spectacolului de operă “Povestirile lui Hoffman, având ca autor pe 
celebrul J. Offenbach. Al doilea spectacol urma a avea loc în fatidica seară de 8 
decembrie 1881, pe stil nou. 

La orele 18,45 p.m. un angajat al teatrului încearcă să aprindă un șir de 
lămpi cu gaz, aflat deasupra scenii. Din greșeală, el apropie nepermis de mult 
torța de norii de decor, atârnați deasupra scenei, care se aprind instantaneu. 

Flăcările se extind asupra cortinei. Deși existau reguli clare de intervenţie 
în caz de incendiu, acestea nu au fost puse în aplicare. Astfel, nu s-au folosit 
furtunurile de apă, cu toate că erau funcționale; apoi, sistemul automat de 
anunţare a incendiului nu s-a declanșat; ușile se deschideau spre interior, încât 
zeci și zeci de persoane au fost strivite, încercând să iasă din clădirea ce ardea. 

Intrând în panică, direcţia teatrului a decis, în mod greșit, să închidă 
lumina, de teamă că gazul va amplifica dezastrul. În acel moment s-a produs o 


panică de nedescris, mai ales că luminile de rezervă nu s-au aprins. 


Balcoanele au devenit veritabile capcane, cu ieșirile blocate. Deși un 
detașament de pompieri, venit la 40 de minute de la începerea incendiului, a 
încercat salvarea spectatorilor grupaţi la partea superioară a teatrului, scările 
lor erau prea scurte pentru a fi folositoare. Disperaţi, mulți oameni s-au aruncat 
de la etajele superioare, murind sau strivindu-i pe cei aflați la parter. 

Totuși, folosind plase de siguranţă, pompierii au reușit să salveze 
aproape 100 de persoane. 

Membrii ai familiei regale a Austriei, sosiți la locul sinistrului în scurt 
timp, au luat măsuri pentru limitarea urmărilor incendiului. Ulterior, prinţul 
Rudolf a ajutat material familiile celor dispăruţi, adunând bani din donaţii. 

Nici acum nu se cunoaște numărul exact al victimelor, estimările 
apreciind că au fost între 620 și 850 de persoane - morți și răniți. O parte dintre 


spectatori au decedat pe loc, alţii la scurt timp după dezastru. 


Directorul teatrului, Franz Jauner a fost arestat, stând la închisoare timp 
de trei luni. 

Clădirea fiind grav afectată, ruinele teatrului au fost demolate, pe locul 
acela construindu-se, cu banii strânși de familia regală, clădirea Sihnhof, în 
memoria victimelor, folosită mai ales pentru acte de caritate. 

Urmărită parcă de un blestem, aceasta a fost distrusă de bombardament, 
în timpul celui de al doilea Război Mondial. 

Multe dintre statuile aflate pe faţada teatrului au fost recuperate, ele 
fiind postate în Pătzleinsdorfer Schlosspark. În Cimitirul Central al Vienei s-a 
înălţat un sobru monument funerar în memoria victimelor acestui dezastru. 

De remarcat un fapt inexplicabil: deși tragedii similare se petrecuseră 
anterior și în alte ţări, precum în Franţa (Opera din Nisa a ars la 23 martie 1881, 
dezastru soldat cu 92 de victime) și SUA (Park Theatre din Brooklyn, 1876, 283 


de victime), măsuri radicale întârziau să apară. Se știa că sistemul de iluminat 

este periculos pentru spectatori și artiști, generator de explozii și incendii, 
făcând ca teatrele să fie extrem de vulnerabile, când se produceau asemenea 
evenimente. Astfel, numai în secolul al XIX-lea au avut loc 523 de incendii în 
interiorul teatrelor din lumea întreagă. 

Din păcate, din același motiv (sistem de iluminat cu gaz inflamabil), 
dezastre similare s-au produs ulterior și în alte orașe mari: la Paris ( 25 mai 
1887), unde clădirea Teatrului Comic a luat foc, în incendiu pierzându-și viața 
între 70-120 de persoane, la Exeter Theatre (Anglia, 5 septembrie 1887, 166- 
200 de victime) și Teatrul Oporto (Portugalia, 31 martie 1888, 240 de victime). 

Este adevărat că, în 1881, imediat după dezastrul Operei din Nisa, primul 
minstru al Austriei, contele Eduard von Tauffe, a ordonat o anchetă asupra 
situației tuturor teatrelor din Viena, din punctul de vedere al măsurilor de pază 
împotriva incendiilor, constatânu-se numeroase deficiențe, mai ales la Teatrul 
Ring. 

Specialiștii au făcut recomandările necesare în vederea remedierii 
acestor deficienţe și s-a dispus adoptarea de soluţii imediate. Din nefericire, 
măsurile de prevenţie nu au putut împiedica producerea acestei veritabile 
tragedii. 

Urmăre a acestei catastrofe, chiar în ziua următoare, la Viena s-a 
înfiinţat un corp de voluntari, care să intervină în caz de evenimente 
catastrofale, iar însuși Johan Strauss Il a dedicat câţiva ani mai târziu o creaţie 
muzicală în memoria victimelor marelui incendiu. 

De asemenea, toate localurile frecventate de public au fost obligate să 


aibă uși cu deschiderea spre exterior. 


Pai maria aia 


Q 


Imagine din interiorul Teatrului Ring 


“The Illustrated London News”, Dec.24, 1881, p. 617 


Acestea fiind detaliile, să revenim asupra articolelor publicat de Eminescu 


p” 


în decembrie 1881, în ziarul ” Timpul”, în care descrie tragicul incendiu. 

În această compunere plină de dramatism și culoare avem de-a face cu o 
specie literară mai rară în creaţia lui Eminescu: reportajul publicistic. În forma 
sa clasică, reportajul presupune că autorul acestuia a fost martor ocular al 
evenimentului descris, sau prezent la fața locului, post factum. 

În cuprinsul acestui articol, Eminescu creionează acest tragic moment din 
existenţa celebrului teatru vienez, extrăgându-și însă detaliile din surse 
ziaristice diverse, realizând o creaţie compoziţională extrem de tensionată, un 
tablou dramatic, determinând participarea emoţională a cititorului. 

Pentru a da veridicitate creaţiei sale gazetărești, Eminescu utilizează 
relatarea secvenţială a scenelor importante, cu o gradare crescătoare a 
momentelor de tensiune, preluând detalii ce întregesc o atmosferă de infern 
dantesc. 

Personajele poartă nume reale, unele chiar relatează desfășurarea 
faptelor, de parcă ar daloga cu autorul, ceea ce conduce la ideea unei 
reconstituiri veridice a groaznicului eveniment. 

Momentul culminant, punctul maxim de tensiune, are aspectul unei 
telenovele, în care se descrie găsirea de către tată a fiicei pierite în incendiu. 

Multe pasaje ale reportajului devoalează identitatea artistică a autorului, 
talentul poetic al lui Eminescu: 

” Strălucitul teatru este un câmp de întristare, o casă de morţi, unde pe 
coridoare şi pe scări zac femei şi bărbaţi asfixiaţi, oameni zdrobiţi şi călcaţi”; 

” Era icoana morții ce se prezenta privirei îngrozite“; ” O compătimire 
profundă se manifestă când fu pusă între morţi o fată frumoasă nici de 


şaisprezece ani. Copila avea ciorapi albaştri de mătase şi pantofi eleganţi; 


hainele erau înnegrite şi pe jumătate arse, dar faţa [ii] era încă frumoasă, deşi 
groaza morției [î]şi imprimase urmele sale într-însa. Convoiul funebru nu mai 
avea capăt”, etc. 

Din telegrame de presă, ziaristul de la “Timpul” realizează o descriere 
impresionantă, plină de ritm, ca într-un documentar cinematografic modern. 

Realitate cruntă, imaginaţie sau talent de geniu ? 

lubitor al scenei, slujitor al ei, cronicar dramatic chiar, Eminescu avea să 
cunoască chipul real al unui teatru vienez, înainte chiar de a fi student în 
capitala Austriei: împreună cu trupa lui Mihail Pascali, Eminescu, în calitate de 
sufleur, ajunge în turneu la Oraviţa (31 august 1868). Trupa bucureșteană 
prezintă două spectacole, la 1și 2 septembrie 1868, pe scena Teatrului din 
localitate (ridicat la începutul veacului al XIX-lea), copie fidelă a primului teatru 
al Vienei, celebrul Burgtheater (al cărui nou sediu, datând din 1888, nu avea 
nici pe departe acustica sălii primului teatru, care exista din vremea 
Împărătesei Maria Theresa, 1741 ). 

În vremea studenţiei la Viena, poetul frecventa în mod asiduu sălile 
celebrelor Burgtheter și Wiener Hofoper (Opera Curţii din Viena), în prezent 
Opera de Stat. 

De asemenea, să nu uităm că, printre primele articole de presă ale lui 
Eminescu, trimise spre publicare în revista “Familia” (18 ianuarie 1870) se 
găsea și cel intitulat “Teatrul românesc și repertoriul lui”, în care milita pentru 
crearea unui teatru românesc permanent în Transilvania. 

Tot la Viena, Eminescu traduce din lucrarea capitală a lui H. Theodor 
Râtscher, intitulată “Arta reprezentării dramatice”. 

Toate aceste detalii istorice demonstrează, desigur, viul interesul al 


ziaristului vis ă vis de incendiul catastrofal produs la Teatrul Ring din Viena. 


Imagini din interiorul primului teatru din România 
Teatrul Vechi “Mihai Eminescu” din Oravița 


Teatrul Vechi -“Mihai Eminescu”- Oraviţa 


Mihai Eminescu 


“ARDEREA TEATRULUI DIN VIENA” 


Reportaj 


“Reproducem următoarele din foile vieneze asupra catastrofei din Viena: 
Focul a izbucnit pa scenă pe când un servitor aprindea lămpile. Artiştii au putut 
să scape. Flăcările se întinseră cu o iuţeală îngrozitoare; teatrul se umplu de 
fum şi un strigăt de spaimă din partea spectatorilor umplu casa, pe când toată 
lumea se grămădea spre ieşire. 

În acest moment de groază se stinseră becurile cu gaz şi, după puţine 
minute, strălucitul teatru este un câmp de întristare, o casă de morţi, unde pe 
coridoare şi pe scări zac femei şi bărbaţi asfixiaţi, oameni zdrobiţi şi călcaţi. 

S-au scos peste 120 cadavre; majoritatea pare a fi dintre cei din galerie, 
căci publicul din loje şi din parter a putut ieşi mai curând afară. 

Se cunoaşte numărul victimelor ce s-au adus în curtea poliţiei, dar nici 
câteva ore după izbucnirea catastrofei n-a fost posibil a se obține o cifră mai 
exactă a nenorociților cari şi-au aflat moartea în teatru şi mai ales prin galerii. 

Numărul morţilor din teatru se evaluează la peste 200. În acest moment 
nu se poate încă apreţia toată mărimea acestei grozave nenorociri, noi 
reproducem mai la vale buletinele, după cum le primim sub imediata 
impresiune a catastrofei. 

Un membru al teatrului ne narează: 

„Eu mă aflam jumătate îmbrăcat în coridorul scenei, când, la al doilea 


semnal de începere, 5 minute înainte de 6 şi trei sferturi, se auzi un țipăt de 

groază pe scenă. Alergai pe scenă, care era în foc şi de unde toată lumea fugea. 
Un lucrător apropiase prăjina cu flacăra de spirt prea mult de o perdea, care 
îndată fu în flacări. Focul se urcă îndată până la tavanul scenei. Eu scosei două 
coriste de pe scenă, cari încremeniseră de spaimă, şi văzui pe câţiva lucrători 
sărind de sus prin flacări pe scenă şi unul [î]şi frânse un picior. 

În acel moment focul pătrunse cortina şi flacăra, dusă de curent, ieşi în 
teatru, ajungând până la loje. 

Fugii în stradă şi întâlnii pe directorul Jauner. Ajungând în faţa teatrului, 
se părea că publicul a ieşit deja şi, nemaivăzând pe nimeni ieşind, credeam că 
toți au scăpat. Ştiam că gazul ardea pretutindeni şi că, 5 minute după ţipătul de 
groază, casa era toată iluminată încă. Mă întorsei şi intrai iar în partea din dos 
a casei, de unde se auzea strigăte de ajutor. Se vedeau flacări colosale plecând 
din garderobe. Câteva dame cari, jumătate îmbrăcate, strigau după ajutor, fură 
iute înlăturate. Dar în etajul din urmă locuieşte inspectorul iluminatului, 
Nitsche, cu familia sa. Nevasta cu copiii erau în galerie, de unde şi Nitsche i-a 
condus jos prin flăcări şi fum. În fine, garderobele se goliră de tot. Alergai prin 
foc înainte. În vestibul dau peste o îmbulzeală nedescriptibilă şi aud ţipete 
sfâşietoare. 

Toţi se împing spre balconul deschis din front. Pompierii veniseră deja. În 
mijlocul mulțimei grămădite în faţa teatrului se întinde pânza de scăpare şi din 
balcon sare un om în pânză. Acest esemplu fu imitat şi de alții, chiar şi de unele 
dame mai curajoase. 

Apoi se puseră scări la balcon şi pompierii deteră jos multe persoane 
leşinate. Am văzut şi pe directorul Jauner căzând în faţa teatrului. Consulul 
suedian i-a dat ajutor, depărtându-l din acest loc. Ajungând afară, întâlnesc pe 
arhiducii Albrecht şi Wilhelm, cărora le spusei ce am văzut. Alergarăm la 


edificiul poliţiei, alături, unde în curte ni se prezintă o privelişte îngrozitoare. 


11 


Pompierii depuseră aci cadavrele aflate pe scările teatrului. Am numărat 
50 morţi. Cadavrele nu erau vătămate, ci numai negrite de fum: se vede că 
pieriseră sufocate. Teribile erau scrântirile membrelor şi feţele schimbate de 


durere la unele cadavre. 


Am văzut o grămadă de 10 — 12 morţi, cari erau aşa de împletiţi unii cu 
alții încât cu greu s-au putut despărţi. La mulţi li s-a luat pielea în unele locuri, 
îimpingându-se în îmbulzeală. Arsuri nu se vedeau. Tremurând ca o vargă de 
groază şi emoțiune, am părăsit acest loc de teroare". 

Un alt martor ocular, care era să intre în teatru la 7 ore, spune că 
nenorociţii cari au căutat să scape pe scara din dreapta, şi al căror număr nu se 
putea evalua pentru un moment, zăceau grămadă unii peste alţii. 

În frica lor de moarte, ei se apucaseră unii de alții şi se cerea o mare forţă 
spre a separa cadavrele încleştate. Se spera că unii vor mai fi în viaţă şi 
s-au pus a-i duce de aci. Speranţa că e vorba numai de răniţi şi leşinaţi nu se 
implini din nenorocire. 

Era icoana morții ce se prezenta privirei îngrozite, în forma ei cea mai 
oribilă. Condeiul nu e în stare a descrie, şi mulţi bărbaţi cari au mai văzut focuri 
teribile au îngălbenit la vederea acestor nenorociti, cari câteva minute mai 
'nainte erau încă veseli şi au intrat în teatru plini de viaţă, iar acum zac mulţi 
palizi, cu ochii deschişi tare sau părliți, cu părul ars şi cu obrazul mutilat oribil şi 
grămădiţi unii peste alţii. 

Până la 9 ore s-au transportat ca la 70 cadavre în localul poliţiei. Lipseau 
lecţiile, şi apoi în strâmtoare nici nu s-ar fi putut întrebuința. Oamenii luau 
cadavrul pe braţe şi astfel [i]! duceau. Morţii al căror obraz era desfigurat prin 
arsături se acopereau cu hainele lor, spre a cruța lumea de un aspect 


înspăimântător. 

Pe rând se scoteau cadavrele din teatru, un strigăt de durere trecea prin 
şirurile asistenţilor de cîte ori trecea o nouă victimă. Aci era un june sănătos în 
haine elegante, cu un inel de briliant pe degetul jumătate ars, aici o damă 
îmbrăcată simplu. 

O compătimire profundă se manifestă când fu pusă între morţi o fată 
frumoasă nici de şaisprezece ani. Copila avea ciorapi albaştri de mătase şi 
pantofi eleganti; hainele erau înnegrite şi pe jumătate arse, dar faţa [îi] era încă 
frumoasă, deşi groaza morţiei [î]şi imprimase urmele sale într-insa. Convoiul 
funebru nu mai avea capăt. 

larăşi şi iarăşi se iveau figurile funingioase ale purtătorilor şi porţile 
curței poliţiei se deschidea necontenit spre a primi o nouă victimă. Scenele 
desfăşurate în curtea poliției erau sfâşietoare. Un tată care în îmbulzeala fugei 
[î]şi pierduse fiica vine alergând în curte. Unde zăreşte o rochie, el se pleacă, 
ridică capul moartei spre lampa ce aruncă o lumină lugubră asupra fetelor 
desfigurate ale morților şi, jumătate cu speranţă, jumătate cu frică, [î]l depune 
iarăşi pe pământul rece. Deodată dete un strigăt îngrozitor şi cade în braţele 
însoţitorului său. 

EI [î]şi găsise fiica. Era tânăra copilă cu fața cea frumoasă şi după 
moarte. Un june cere să intre. Cumnatul şi cumnata sa au asistat la 
reprezentaţiune în galeria a treia. Până acum ei n-au venit acasă. El nu-i poate 
găsi. Au scăpat ei oare sau vor fi morți şi zac între cei rămaşi în galerie ? 

Pompierii spun că ar fi văzut grămezi de cadavre în galeria a treia şi a 
patra. Nu cumva ochiul lor s-a amăgit de fumul ce străbătea toate localităţile ? 
Sau poate groaza i-a făcut să vază acea icoană teribilă? 

Bine ar fi dacă spusele lor s-ar dovedi că sunt numai produsul aprinsei lor 
fantezii ! 12 ore. Teatrul ars cu totul şi pompierii caută să stingă vatra de 


jeratic. 

Rechizitele teatrului, biblioteca, garderoba şi decoraţiunile au ars mai cu 
totul. Până acuma s-au dus la spital 140 cadavre. 

Între aceste sunt şi trei coriste cari au fost surprinse de foc şi au căzut 
sufocate. O actriţă [î]şi îmbrăcase tricul şi astfel a fugit în stradă şi de aci acasă 
cu birja. 

La 1 oră. Mii de oameni stau pe bulevard (Schottenring )şi privesc la foc. 
Teatrul arde încă. 

La 2 ore. Flăcările consumă ultimele resturi de materii combustibile din 
interiorul casei. Până acum s-au găsit în teatru 16 cadavre arse cu totul, încât 
erau numai de cîte una sau două urme lungime. Nu e posibil a ajunge în 
etajurile de sus, unde sunt mulţi înmormântați. 

Ca la 160 cadavre s-a transportat până acum. Până acum s-a putut 
recunoaşte numai cadavrul avocatului Jacques Groag, şi soţia sa e moartă. Ei au 
fost însoţiţi de profesorul Löw cu soţia sa. 

Aceştia de asemenea sunt morţi. Apoi se anunţă moartea arhitectului 
Melic din Viena. El însoţise la teatru pe oaspeţii săi din Nikolsburg, cari şi ei 


poate vor fi pierit în flăcări. ” 


În ziarul “Timpu/”, de a doua zi, 3 decembrie 1881, Eminescu continuă 
reportajul, sub titlul: 

"CATASTROFA DIN VIENA”. 

Foile vieneze mai aduc următoarele amănunte asupra îngrozitorului 
incendiu din Viena: 

Focul n-a izbucnit dintr-o lampă, ci la aprinderea flacărilor de gaz 
deasupra scenei prin lumină electrică. Pentru ca să se aprinză mai iute, gazul se 
conduce cu mare presiune în tub . Poate că presiunea a fost prea tare, încât 
flacăra a depăşit distanţa precalculată ; destul că aci s-a iscat focul şi, fiind 


presiunea focului mare, flacăra s-a întins într-o clipă. 

Cortina nu s-a ridicat, dar nici cortina de sârmă nu se lăsase jos şi nu se 
ştie cauza de ce nu s-a făcut această lucrare indispensabilă. 

Închiderea becurilor de gaz s-a făcut desigur cu scop de a împuţina 
presiunea a evita o explozie a gazului. 

Dar s-a mai adaos şi o altă eroare, din nenorocire. Deşi conducerea 
gazului pentru scenă e separată de a spațiului spectatorilor, totuşi s-au închis 
becurile şi în teatru, fără ca să se fi aprins cel puţin lampele de petroleu spre a 
nu lăsa casa în întuneric. 

Cortina a fost apucată de flacări şi bucăţi arzânde zburau prin teatru; 
astfel s-a comunicat focul parte din scenă, în sus, parte în băncile spectatorilor. 
Dar chiar dacă s-ar fi lăsat cortina de sârmă n-ar fi ajutat mult, căci operaţia 
aceasta ţine 12 minute. 

Este o mare eroare a considera acest aparat drept un mijloc de 
siguranţă. 

De la un medic primim următoarele rânduri: 

„Cei cari intraţi aci lăsaţi afară orice speranţă" se poate pune acum ca 
inscripţie pe poarta curţei cadavrelor, căci această poartă ne deschide calea 
spre mizerie şi durere. 

Era 12 ore din noapte când mă dusei la spital. Cartea mea de legitimaţie 
ca medic [î]mi făcu drum, căci sentinela nu lăsa pe alţii să intre. Tocmai duceau 
iarăşi una din multele victime ale catastrofei. 

Drumul spre cadavre l-ar fi găsit oricine, căci din curte se simțea deja 
mirosul de grăsime, carne şi oase arse. 

Prin camere zăceau 36 de rămăşiţe arse ale acelor persoane prinse de 
mâna morței la un loc unde căutaseră plăceri. În vestibul, de ambele părţi ale 
peretelui, zăceau 74 morţi. Deşi deprins cu vederea cadavrelor, totuşi d-abia 


puteam suporta această icoană grozavă. Aci zăcea un copil lângă un bărbat, 

dincolo un june lângă un unchiaş, lucrătorul lângă funcţionar etc. Cei mai mulţi 
au fost sufocaţi de fum sau turtiţi de imbulzeală. 

Negriţi de nu se mai cunoşteau, cu expresia de groază şi desperare în 
faţa, mai toţi aceşti nenorociti [î]şi ridicaseră mânile deasupra capului, râmâind 
astfel încleştate. La mulți le ieşiseră ochii din cap şi albul ochiului contrasta 
teribil cu negrul obrazului. 

Spăimântător era aspectul acelora cărora limba umflată, le ieşise pe 
jumătate din gură. Dinţii le erau adânc intraţi în limbă. Mulţi aveau osul nasului 
zdrobit, sau că au căzut pe scară, sau că au fost călcaţi de alţii. 

În primul etaj al casei am aflat 14 femei tot în aşa poziţie şi cu părul 
desfăcut. Un cadavru era ars de nu se mai cunoaştea nimic şi m- am mirat 
văzându-l învelit într-un voal cu fire de argint, cu totul neatins, poate era o 
damă din cor sau balet. 

Într-un colț zăcea cadavre arse al căror sex cu greu se putea recunoaşte. 
Doi medici, Zillner şi Zeemann, lucrau neîncetat la trista lor operă. Victimele cele 
mai multe aveau cîte un braţ sau picior frânt, picioarele erau sucite în mod 
nenatural. 

Mirosul în aceste localuri era nesuferit. Soldaţii şi servitorii sanitari, al 
căror organ e destul de tâmpit, trebuiau să-şi ţie batista la nas. 

Directorul Hofmann observă aceasta şi aduse o cutie de ţigări, pe care o 
împărți între cei prezenți. 

Oare să plângi mai mult pe aceşti nenorociţi care şi-au pierdut viaţa sau 
pe nenorociţii cari veneau să-şi caute pe cineva dintre scumpii lor? 

Scenele ce se petreceau erau sfăâşiitoare . Aci un ofiţer recunoscu pe tatăl 
său şi cazu leşinat. Dincolo unul [î]şi căuta soţia; minţile lui erau pierdute, căci, 


recunoscându-şi soția, nu zise nimic, nu plânse, nu strigă: era apatic; dar 

răsuflarea sa cea grea, mişcarea pieptului, privirea pierdută, mâna tremurând şi 
piciorul şovăitor spuneau destul despre ce se petrecea în sufletul său. 

Altul îşi căta fratele şi-l găsi, dar el tot nu vrea să crează, el mai avea o 
scânteie de speranţă că poate se înşală. Dar când un soldat căută prin 
buzunarele mortului găsi o carte de vizită pe care era scris numele lămurit. 

Am văzut pe profesorul Ludwig cum conducea prin acest locaş al morţei 
pe un om desperat, cu fiică-sa de mână. 

Tatăl nu recunoscu pe soţia sa, dar fiica cunoscu pe buna sa mamă şi 
după faţa cea desfigurată. Ea plângea; era o fericire pentru dânsa că mai avea 
lacrămi. 

Numărul morților tot creştea; când părăsii casa pe la 1 oră erau poate 
140 victime. 

Astăzi m-am dus în spitalul garnizoanei no. 1; şi aci am văzut o scenă tot 
aşa de teribilă. În sala de disecţie zăceau 50 cadavre carbonizate cu totul, 
imposibil de recunoscut. La mulţi craniul era spart, creierii fripţi, în faţă nici o 
urmă de expresiune fizionomică, din muşchi mai erau numai fibrele cele tari. 

Ici colea se mai găseau bucăţi de haine; pe cîte un deget lucea un inel. Li 
se puseseră pe piept banii găsiți, mai mult de aramă rare 'şi schimbase forma în 
căldură. 

Unul avea o citaţie, altul o carte de membru al societăţei comersanților, 
altul iarăşi avea un ceasornic, care arăta 7 şi jumătate, ora morţei sale. 

Cadavrele, sau mai bine grămezile de cărbuni din acest spital, se vor 
recunoaşte cu greu. Părăsind şi acest locaş de mizeria cea mai mare, mi-am 
adus aminte de cuvintele puse de Lessing în gura Rechei din Nathan : „De cite 
ori am tremurat pentru voi de când focul se apropiase aşa mult de mine! Căci 
de când focul a fost aşa aproape de mine mi se pare că a muri în apă este o 


plăcere, un deliciu , o mântuire ". 

"Timpul”, [3 decembrie 1881] 


Peste alte câteva zile, Eminescu revine cu scurte completări: 

CATASTROFA DIN VIENA 

“Între alte multe scene sfâşietoare din noaptea fatală a incendiului se mai 
comunică următoarele: 

Într-o familie unde părintele zace bolnav de doi ani rămâne soţia sa spre 
a-l îngriji, iar celor două fete li s-a permis să meargă la teatru, însoţite de mirele 
uneia din ele. Acolo li s-a aprins o îngrozitoare lumânare nupţială. Nici una din 
cele trei persoane nu s-a întors şi mama a pierdut minţile. 

Într-o altă casă erau iar două domnişoare cari, cu alte două dame, s-au 
dus să audă “Les contes” d'Hoffmann. 

Acasă a rămas bătrânul lor tată, aşteptând întoarcerea lor. Deodată se 
lăţeşte vestea că arde teatrul Ring, ajungând până în camera bătrinului. Un 
amic intră repede şi întreabă de fete „Du-te şi le adu", răspunde bătrânul 
înmărmurit pe scaun şi rămâne tot aşteptând. 

A doua zi el se pune a căuta şi deodată cade lovit de apoplexie. Fiind 
paralizat pe jumătate şi fără grai el zace acum şi face necontenit semn, 
chemând pe fiicele sale cari sunt înmormântate în flacări! ” 

”Timpul”, [9 decembrie 1881] 

Chestiunea producerii de incendii în incinta teatrelor din Europa este 
reluată într-un articol scris de Eminescu în numărul din 14 martie 1882, în care 
cesta remarcă următoarele: 

” Nu era de ajuns cele două colosale catastrofe de la Nizza şi din Viena; 
un nou sinistru a venit să sporească numărul incendielor de teatre. Palatul de 


Cristal din Marsilia a ars cu desăvârşire şi cât p-aci era să-l urmeze şi teatrul 

imperial din Sant-Petersburg. S-a observat cu drept cuvânt că de aci înainte, 
oricine se va decide să asiste la vreun spectacol, să-şi facă mai întâi testamentul 
şi să se grijească, dacă va crede în Christos, ca să fie gata pentru orice 
întâmplare.” 

În România, însă, ard orașe și târguri întregi, observă cu amărăciune 
ziaristul de la “Timpul”: 

“Daca, în străinătate, ard teatrele, la noi, vai! flăcările incendiului 
consumă oraşe şi târguri întregi. Sute de familii au rămas pe drumuri. Se pare 
că focul Sodomei şi al Gomorei s-au abătut asupra ţărei spre a o pustii. Târgul 
Fălciului, Târgul Neamţului, Târgul Cucului, focul din Brăila şi mai ştim noi câte 
altele! Suntem ispitiţi a crede că aceste sinistre consecutive, cari au răspândit 
groaza şi mizeria în atâtea localităţi prospere, sunt opera vreunor mâini 
criminale. E cu neputinţă ca hazardul singur să cauzeze în acelaşi timp atâtea 
nenorociri.” 


“Timpul” [14 martie 1882]. 

